**Štruktúra, pôsobnosť a triedy právnej normy**

**16. 10. 2019**

**1. Štruktúra právnej normy**

Právna norma má štruktúru podmienkovej vety: ak P, tak Q, resp. P → Q.

**Hypotéza (P)**

Normatívna podmienka

Skutkový stav

Právna skutočnosť

*Kedy, za akých okolností treba plniť nejakú povinnosť, resp. vzniká právo na nejaké plnenie?*

**Dispozícia (Q)**

Normatívny následok

Vlastné pravidlo správania

Obsah právneho vzťahu

*Aké práva, resp. povinnosti majú príslušné subjekty? Ako sa majú subjekty správať?*

*Príklad:* Kto nájde stratenú vec (P), je povinný ju vydať vlastníkovi (Q).

Obidva prvky štruktúry, hypotézu aj dispozíciu, možno deliť podľa viacerých kritérií:

**i)** Podľa miery všeobecnosti delíme prvky štruktúry na ***abstraktné*** a ***konkrétne***. Abstraktné prvky charakterizuje ich relatívna neurčitosť, konkrétne ich relatívna určitosť:

*Abstraktná hypotéza*: Osoba môže odoprieť vysvetlenie policajtovi iba zo *závažných dôvodov*.

*Konkrétna hypotéza*: Osoba môže odoprieť vysvetlenie, iba ak je s *obvineným z priestupku v príbuzenskom vzťahu*.

*Abstraktná dispozícia*: Osoba je povinná informovať o zmene osobného stavu *bez zbytočného odkladu*.

*Konkrétna dispozícia*: Zadržaná osoba musí byť vypočutá a *najneskôr do 48 hodín* prepustená alebo odovzdaná súdu.

**ii)** Hypotéza normy sa môže skladať z viacerých podmienok a podobne dispozícia jednej normy môže byť tvorená viacerými povinnosťami. Podľa toho, či je výpočet týchto častí otvorený alebo uzavretý, sa hypotézy a dispozície delia na ***taxatívne*** (uzavretý výpočet) a ***demonštratívne*** (otvorený výpočet).

*Taxatívna hypotéza*: Prezidenta možno stíhať iba za úmyselné porušenie ústavy alebo za vlastizradu.

*Demonštratívna hypotéza*: Základné práva sa zaručujú bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, majetok, rod alebo iné postavenie.

*Taxatívna dispozícia*: Ak nemožno odstrániť vadu kúpenej veci a ak preto nemožno vec riadne užívať, nadobúdateľ sa môže domáhať zrušenia zmluvy alebo primeranej zľavy z ceny, výmeny, opravy alebo doplnenia toho, čo chýba.

*Demonštratívna dispozícia*: Vlastník veci má právo na ochranu proti neoprávneným zásahom, najmä sa môže domáhať vydania veci od toho, kto mu ju neprávom zadržuje.

**iii)** Podľa logického vzťahu medzi viacerými podmienkami tej istej hypotézy, resp. medzi viacerými povinnosťami tej istej dispozície delíme hypotézy a dispozície na ***alternatívne***, ***kumulatívne*** a ***kombinované***.

*Alternatívna hypotéza*: Prezidenta možno stíhať iba za úmyselné porušenie ústavy *alebo* za vlastizradu.

*Kumulatívna hypotéza*: Každý zodpovedá za škodu, ktorú spôsobil porušením právnej povinnosti.

*Kombinovaná hypotéza*: § 79 ods. 1 Zákonníka práce

*Alternatívna dispozícia*: ...nadobúdateľ je oprávnený domáhať sa zrušenia zmluvy *alebo* primeranej zľavy z ceny, výmeny, opravy *alebo* doplnenia toho, čo chýba.

*Kumulatívna dispozícia*: Dlh musí byť splnený riadne *a* včas.

*Kombinovaná dispozícia*: § 52 ods. 2 až 4 Trestného zákona

**Zdvojená štruktúra právnej normy**

V zdvojenej štruktúre hovoríme o primárnej hypotéze a primárnej dispozícii, a sekundárnej hypotéze a sekundárnej dispozícii. ***Sekundárna hypotéza*** je stav, kedy za podmienok ustanovených primárnou hypotézou nie je dodržané pravidlo ustanovené primárnou dispozíciou. ***Sekundárna dispozícia*** je normatívny následok sekundárnej hypotézy, väčšinou sankcia. V skratke: ak P, tak Q a ak napriek P non-Q, tak S.

*Príklad*: Kto nájde stratenú vec (P), je povinný ju vydať vlastníkovi (Q). Ak nálezca nevydal vec vlastníkovi (non-Q), tak vlastník má právo podať žalobu na vydanie veci a prípadne aj žalobu na náhradu škody (S).

*Praktické tipy* pri vymedzovaní sekundárnej hypotézy:

**i)** Sekundárna hypotéza je porušenie práva, nejde o jednoduchú logickú negáciu primárnej dispozície. Ak primárna dispozícia stanovuje, že „zhotoviteľovi patrí odmena“, potom sekundárnou hypotézou nie je, že „zhotoviteľovi nepatrí odmena“, ale skôr „zhotoviteľovi odmena nebola vyplatená“.

**ii)** V prípade, ak primárnu dispozíciu tvorí oprávnenie, sekundárnu hypotézu tvorí zmarenie alebo nerešpektovanie tohto oprávnenia. Primárnu dispozíciu si vždy treba pretlmočiť do jasného jazyka povinností.

**iii)** Ak je obsahom primárnej dispozície oprávnenie (alebo zmocnenie), ktorého uplatnenie sa viaže na splnenie nejakej *nevyhnutnej* podmienky, potom sekundárna hypotéza nastáva aj v prípade, keď subjekt vykonal oprávnenie (alebo zmocnenie), hoci neboli splnené všetky *nevyhnutné* podmienky.

**2. Pôsobnosť právnych noriem (a pravidlá prednosti)**

Pôsobnosť normy chápeme ako okruh spoločenských vzťahov, ktoré norma upravuje. Pri určovaní pôsobnosti sa pýtame, akým osobám je norma adresovaná (***osobná pôsobnosť***), aké druhy vecí, skutkov či záležitostí upravuje (***vecná pôsobnosť***), aký je časový interval, počas ktorého je norma platná a účinná (***časová pôsobnosť***) a ako je vymedzená jej platnosť a účinnosť v priestore (***miestna pôsobnosť***). Základné otázky pri výbere aplikovateľnej normy teda znejú: Kto? Čo? Kedy? Kde?

**Osobná a vecná pôsobnosť (*lex specialis derogat legi generali*)**

Ak je jedna skutková situácia upravená dvoma normami tej istej právnej sily odlišne, potom prednostne (ako prvú) treba aplikovať tú z nich, ktorá je konkrétnejšia, ktorá na daný skutkový stav prilieha tesnejšie. Toto kolízne pravidlo prednosti sa bežne označuje ako ***lex specialis derogat legi generali***, v doslovnom preklade „*špeciálny zákon ruší zákon všeobecný*“.

*Príklad*: Konflikt medzi pravidlom „*dlhy sa musia plniť riadne a včas*“ (*lex generalis*) a pravidlom „*účastník, ktorý uzavrel zmluvu v tiesni za nápadne nevýhodných podmienok, má právo od zmluvy odstúpiť“* (*lex specialis*)sa rieši tak, že sa dá prednosť druhému pravidlu, pretože je špeciálnejšie.

Právnici popri špeciálnom zákone používajú všeobecný zákon iba ***subsidiárne***, podporne, ak je to potrebné na vyriešenie čiastkového aspektu prípadu.

*Príklad*: Ak pri posudzovaní platnosti pracovnej zmluvy nenájdeme odpoveď v Zákonníku práce (*lex specialis*), musím podporne použiť aj Občiansky zákonník (*lex generalis*).

*Poznámka*: V niektorých prípadoch je v praxi veľmi ťažké zistiť, ktorý zo zákonov je všeobecný a ktorý špeciálny. Napríklad je zákon o ochrane utajovaných skutočností špeciálnou či generálnou úpravou vo vzťahu k trestnému poriadku? V takom prípade je vhodné použiť test proporcionality.[[1]](#footnote-1)

**Časová pôsobnosť (*lex posterior derogat legi priori*)**

Časová pôsobnosť normy je vymedzená časovým intervalom, počas ktorého norma platí a je účinná. Vo všeobecnosti treba skutkový stav posudzovať podľa práva účinného v čase, keď sa tento stav odohral. Ak skutkový stav upravujú dve normy rovnakej právnej sily odlišne, prednostne treba uplatniť tú z nich, ktorá bola prijatá neskoršie. Toto kolízne pravidlo sa nazýva ***lex posterior derogat legi priori***.

*Problém*: Čo robiť v situácii, ak je nový zákon všeobecný a starý špeciálny? V tomto komplikovanom prípade, v ktorom sa dostávajú do kolízie samotné kolízne pravidlá, treba dať prednosť špeciálnemu zákonu, hoci je starší. Platí teda pravidlo ***lex prior specialis derogat legi posteriori generali.***

Časovú pôsobnosť predpisov musí zákonodarca nastaviť tak, aby dodržal ***zákaz retroaktivity***. Podľa intenzity zásahu do právnej istoty sa retroaktivita delí na pravú a nepravú:

***Pravá retroaktivita*** typicky nastáva vtedy, keď neskorší zákon neuznáva nadobudnuté práva či existenciu právnych vzťahov vzniknutých podľa predchádzajúcej právnej úpravy; keď ukladá povinnosti, ktoré bolo potrebné splniť v minulosti; keď spätne legalizuje činy, ktoré sú svojou povahou hrubými zločinmi a pod.

***Nepravá retroaktivita*** nastáva v prípade, keď zákon viaže na minulé skutkové stavy nové právne následky, no tieto následky treba rešpektovať až od okamihu účinnosti daného zákona, nie od okamihu výskytu daného stavu.

*Príklad*: Ak sa študent v septembri zapíše do vyššieho ročníka a počas zimného semestra parlament spoplatní univerzitné štúdium, no s účinnosťou až od začiatku nasledujúceho semestra, potom pôjde o nepravú retroaktivitu. Nová povinnosť (platenie školného) sa viaže na minulú skutkovú okolnosť (zápis na školu), no jej plnenie sa očakáva až v budúcnosti (od letného semestra).

***Intertemporalita*** je režim dočasného spolupôsobenia novšej a staršej právnej úpravy za účelom ochrany právnej istoty, resp. za účelom plynulého prechodu starého právneho režimu do nového právneho režimu.

*Príklad*: § 567m Trestného poriadku: „*Konanie začaté pred 1. januárom 2017 sa dokončí podľa predpisov účinných do 31. decembra 2016.*“

*Poznámka*: Pri časovej pôsobnosti sa rozlišuje medzi hmotným a procesným právom. Pri procesnom práve je v zásade pravidlom, že príslušné orgány postupujú podľa práva platného v čase, kedy sa odohráva proces, nie v čase, kedy sa odohral skutkový stav.

**Miestna pôsobnosť**

Moderné právo platí na základe ***teritoriálneho***, nie personálneho ***princípu***. To znamená, že v prvom rade sa riadime právom krajiny, na území ktorej sa nachádzame a až v druhom rade – ak vôbec – sa riadime právom krajiny, z ktorej pochádzame, resp. právom štátu, ktorého sme občanmi.

Z hľadiska miestnej pôsobnosti noriem rozlišujeme normy ***univerzálne*** a ***lokálne***; tie prvé platia na celom území, zatiaľ čo tie druhé len na jeho časti. Toto delenie reflektuje vertikálnu deľbu moci medzi ústrednými a miestnymi orgánmi verejnej moci. V súčasných moderných štátoch je pravidlom, že univerzálne (štátne) právo má prednosť pred lokálnym (komunálnym) právom. Podobne to funguje aj vo federáciách, kde má federálne právo prednosť pred právom jednotlivých členských štátov. Túto centralistickú logiku však možno uplatniť aj na úkor vnútroštátneho práva, a to v kontexte uplatňovania medzinárodného a európskeho práva, ktoré si ako osobitné právne systémy nárokujú prednosť pred právom národného štátu.

**3. Triedy právnych noriem**

**Hmotné a procesné právo**

***Hmotné právo*** stanovuje oprávnenia a povinnosti, ktoré sa dajú dobrovoľne realizovať spravidla aj bez súčinnosti orgánov aplikácie práva. Hmotným právom je napríklad Občiansky zákonník, ktorý upravuje najmä majetkové a zmluvné vzťahy medzi súkromnými osobami.

***Procesné právo*** upravuje proces aplikácie práva, teda postup, v ktorom orgány súdnej alebo výkonnej moci vzťahujú hmotné právo na konkrétnu skutkovú situáciu, aby autoritatívne zaviazali individuálne určené subjekty na splnenie povinností, ktoré im z hmotného práva vyplývajú. Procesným právom je napríklad Civilný sporový poriadok, ktorý podľa svojho prvého paragrafu upravuje „*postup súdu, strán sporu a osôb zúčastnených na konaní pri prejednávaní a rozhodovaní sporov*“.

**Kogentné a dispozitívne právne normy**

***Kogentné normy*** ustanovujú záväzný variant správania sa, od ktorého sa účastníci právneho vzťahu nemôžu odchýliť. Keď napríklad Občiansky zákonník ustanovuje, že zmluva o prevode nehnuteľností musí mať písomnú formu, nemôžu sa zmluvné strany dohodnúť, že oni zmluvu uzatvoria ústne.

***Dispozitívne normy*** sa uplatnia subsidiárne, čiže iba v prípade, ak sa účastníci právneho vzťahu nedohodnú inak. Ustanovujú teda variant správania sa, od ktorého sa adresáti práva môžu vzájomnou dohodou odchýliť a ak sa odchýlia, platí ich dohoda, nie dispozitívna právna norma.

**Striktné a ekvitálne normy**

***Striktné*** sú normy, ktoré v procese ich aplikácie nepripúšťajú nijaké zmiernenie ich účinkov, takže v konkrétnom prípade môžu pôsobiť neprimerane tvrdo. ***Ekvitálne*** sú normy, ktoré takéto zmiernenie pripúšťajú.

**Blanketové a odkazujúce normy**

***Blanketové právne normy*** odkazujú na právnu normu, ktorá ešte nie je súčasťou platného práva, ale ktorej prijatie sa predpokladá. Typickým príkladom je čl. 5 ods. 1 Ústavy SR: „*Nadobúdanie a stratu štátneho občianstva ustanoví zákon.*“ Blanketové normy slúžia ako: i) normy *zmocňujúce* na prijatie úpravy, ii) normy *prikazujúce* prijať úpravu, iii) normy *zakazujúce* prijať úpravu ostatným (neuvedeným) orgánom.

***Odkazujúca norma*** odkazuje na právnu normu, ktorá už je súčasťou platného práva a normotvorca prikazuje jej použitie. Napríklad § 11 ods. 3 živnostenského zákona ustanovuje, že „*zodpovedný zástupca musí mať bydlisko na území Slovenskej republiky alebo iné oprávnenie na pobyt podľa osobitného predpisu,*“ pričom v poznámke pod čiarou odkazuje na zákon o pobyte cudzincov. Odkazujúce normy slúžia na lepšiu orientáciu adresáta práva.

1. Pozri bližšie nález ÚS ČR so sp. zn. Pl. ÚS 41/02 vydaný 28. januára 2004 (Bezpečnostné previerky advokátov), bod VIII. [↑](#footnote-ref-1)